ФутболымкIэ федерацэм и тхьэмадэщIэ
Налшык дэт Киноконцерт гъэлъэгъуапIэм щэбэт кIуам щызэхэтащ Къэбэрдей-Балъкъэрым ФутболымкIэ и федерацэм и отчёт-хэхыныгъэ конференц. Абы щыхэплъэжащ 2012-2017 гъэхэм яхузэфIэкIахэмрэ дяпэкIэ къапэщылъ къалэнхэмрэ.
Конференцым и лэжьыгъэм хэтащ Къэбэрдей-Балъкъэрым спортымкIэ и министр Хъущт Аслъэнбэчрэ физическэ щэнхабзэмрэ спортымрэ я лэжьакIуэхэм я рескомым и унафэщI Заруцкий Александррэ.
Къэбэрдей-Балъкъэрым ФутболымкIэ и федерацэм и тхьэмадэ Болэ Хьэсин и докладым зэпкърыхауэ щытепсэлъыхьащ иужь илъэситхум ди республикэм топджэгум зыщиужьын папщIэ ящIахэм. Псом япэ ирагъэщахэм ящыщщ цIыху нэхъыбэ футболым дегъэхьэхыныр. ЗэкIэ зыхунэмысахэм Болэм хибжащ пшахъуэм топ щыджэгунымрэ цIыхубз футболымрэ.
Къызэхуэсахэр докладым тепсэлъыхьа иужь, къалъытащ Къэбэрдей-Балъкъэрым ФутболымкIэ и федерацэм и лэжьыгъэм арэзы утехъуэ хъуну.
АдэкIэ зыхэплъэну Iуэхугъуэхэм ящыщт тхьэмадэщIэ хэхыныр. Абы папщIэ къагъэлъэгъуат КъБР-м ФутболымкIэ и федерацэм и судья нэхъыщхьэ Бозий Зауррэ «Спартак-Налшык» сабий-ныбжьыщIэ спорт школым и унафэщI Мэшыкъуэ Аслъэнрэ.
Псоми зэдэарэзыуэ Мэшыкъуэм папщIэ Iэ яIэтащ. Ар хахащ Къэбэрдей-Балъкъэрым ФутболымкIэ и федерацэм и тхьэмадэу.
Фигу къэдгъэкIыжынщи, Мэшыкъуэ Аслъэн илъэс зыбжанэкIэ «Спартак-Налшыкым» и гъуащхьэхъумэныкъуэу щытащ икIи ди командэм хэту Урысей Федерацэм и премьер-лигэм щыджэгуащ. ИужькIэ Владикавказ и «Алания»-м и щIыхьыр ихъумащ, «Спартак-Налшыкым» и генеральнэ директору лэжьащ. Дохъуэхъу IэнатIэщIэм и мурадыфIхэр щызэригъэхъулIэну.
Хьэтау Ислъам.
